**Gisle Kverndokk** (født 3. februar 1967 i Trondheim, oppvokst i Skien) er en norsk komponist, fløytist, pianist og aktiv teater- og orkestermusiker. Han har vært musikalsk ansvarlig/dirigent for en rekke musikkteater-produksjoner i Norge, Tyskland og Canada.

Utdannelse
----------

Kverndokk studerte i tenårene komposisjon med Ragnar Søderlind. Etter å ha fullført videregående skole begynte han studier ved Norges musikkhøgskole, der han tok diplomeksamen i 1994 etter studier med Olav Anton Thommessen, Lasse Thoresen og Alfred Janson. Han studerte også med John Corigliano og David Diamond ved The Juilliard School i New York by.

Musikalsk virke
---------------

I 1992 vant Kverndokk en av prisene i konkurransen The Juilliard Composers Competition med orkesterverket *Selene*. Med verket *Initiasjon* for fiolin og orkester vant han i 1993 førstepris i konkurransen for komponister under 30 år i ROSTRUM i Paris. Kverndokk har skrevet to solokonserter, begge uroppført av Bergen Filharmoniske Orkester; *Konsert for obo og orkester* i 1996, og *Konsert for fløyte og orkester* i 1998. Hans *Peer Gynt Fantasi* ble skrevet for Arve Tellefsen og Oslo Filharmoniske Orkester til Sommerkonserten i Holmenkollen, og uroppført der i 2000. Sesongen 1999 – 2000 var Kverndokk årets komponist ved Trondheim Symfoniorkester. I februar 2003 ble hans *The Crystal Cabinet*, konsert for fiolin, klaver og orkester, uroppført av Oslo Filharmoniske Orkester.

Kverndokks første opera, *Falketårnet*, ble uroppført i 1990, med sangere og musikere fra Norges musikkhøgskole. Operaen var basert på Erik Fosnes Hansens debutroman av samme navn. Kverndokk og Fosnes Hansen ble kjent med hverandre gjennom NRK Radios ungdomsprogram *Opp fra skrivebordsskuffen*, som de som tenåringer begge sendte inn henholdsvis komposisjoner og tekster til.

Kverndokks barneopera *Georgs magiske medisin* ble bestilt av Operaen i Kristiansund, og hadde sin uroppførelse der i 1995. Den vant Årets Verk i Norsk Komponistforening samme år, og har siden blitt framført av Den Norske Opera, Opera Vest i Bergen og Trondheim Symfoniorkester. Den har også blitt oppført utenlands, ved Schleswig-Holstein-festivalen i Tyskland. *Georgs magiske medisin* har dessuten blitt produsert i radioversjon med Kringkastingsorkestret. Barneoperaene *Max and Moritz* og *Supersize Girl*, bestilt av The New York Opera Society, hadde urpremiere i Washington DC 2010 og 2013.

Kverndokk har skrevet flere musikaler sammen med librettist Øystein Wiik. Deres første samarbeid var musikalen *Sofies verden*, som hadde premiere under Slottsfestspillene i Ettlingen i Tyskland i 1998. Norgespremieren fant sted året etter i Hangar 4 på Fornebu, et teater som ble bygget spesielt for denne anledningen. I 2001 ble musikalen *Vincent* om maleren Vincent van Gogh uroppført ved Slottsfestspillene i Ettlingen, og i 2002 ble musikalen *Farlige forbindelser*, basert på Pierre Choderlos de Laclos' roman, uroppført ved Theater Pforzheim i Tyskland. Høsten 2003 hadde Kverndokks og Wiiks musikal *Frendelaus*, basert på romanen av Hector Malot, urpremiere på Det norske teatret i Oslo. Sommeren 2008 hadde duoens opera om Martin Luther, *Martin L*, premiere i Erfurt i Tyskland.

Sammen med librettist Ivar Tindberg har Kverndokk skrevet radio-operaen *Bokken Lasson – sensibel suksess* for radiokanalen NRK P2. Dette verket vant en førstepris ved Prix Italia i Bologna i 2000. Kverndokks og Tindbergs opera basert på Johan Falkbergets roman *Den fjerde nattevakt* hadde premiere på Den Norske Opera i november 2005. Operaen *Jorden rundt på 80 dager* med libretto av Øystein Wiik skulle ha vært åpningsforestilling i den nye operahuset i Bjørvika i Oslo, men oppsetningen ble utsatt fordi det nye operahusets tekniske installasjoner ikke var klare til innvielsen. *Jorden rundt på 80 dager* ble derfor først satt opp i mai 2010. Kverndokks kammeropera, *Påske*, med libretto av Aksel-Otto Bull, hadde premiere i Kilden teater- og konserthus, Kristiansand, produsert av Opera Sør i 2014.

Kverndokk har også skrevet en rekke kirkemusikalske verk og samarbeidet med sentrale norske utøvere av kirkemusikk; bl.a. *Te Deum* (2010) for Det Norske Solistkor, *Messe* (2007) for Nordic Voices, *Nidarosmesse* (2010) for Nidaros Domkor og *Sommerens Maria* (2011) et kirkespill med tekst av Eyvind Skeie, skrevet for Kirkens Korskole, Nøtterøy. Høsten 2015 ble albumet *Fuge der Zeit* utgitt - en utgivelse der Kverndokk har skrevet en messe for Nordic Voices basert på verket ‘Missa Brevis’ bestilt til Fartein Valen-dagene i 2002.

I 2005 debuterte Gisle Kverndokk som filmkomponist, med musikken til den danske spillefilmen *Kinamand*.

Kverndokks seneste store orkesterverk er *Symfoniske danser*, skrevet for Stavanger symfoniorkester i anledning Grunnlovsjubileet i Norge 2014. Kverndokk har også de siste årene skrevet mye kammermusikk, som *Three Pictures* (2012) for Tine Thing Helseth, strykekvartetten *La Nouvelle Athénes* (2014) for Den danske strykekvartett og *Offertorium* (2015) for Trio ClariNord.

*Upon this handful of earth* er en kirkeopera, urframført i New York 2017, på bestilling. Verket er basert på Pierre Teilhard de Chardins skrifter. I tillegg til musikken, utarbeidet Kverndokk librettoen i samarbeid med Aksel-Otto Bull.

Utmerkelser
-----------

* Årets verk i kategorien musikkdramatisk verk i 1995 for *Georgs magiske medisin*
* Anders Jahres kulturpris for unge kunstnere 1997
* Familien Wilhelm Hansens legat i 1997
* Lili Boulanger’s Memorial Fund ved universitetet i Boston i 1999
* Edvard-prisen 2006 i åpen klasse for *Den fjerde nattevakt*
* Nominert til Spellemannprisen 2015 i klassene samtid og TONOs komponistris for *Fuge der Zeit* med Nordic Voices
* Musikkritikerprisen for 2017/2018
* Musikkforleggerprisen 2019 i kategorien årets opphaver – klassisk/samtidsmusikk
* Nominert til Musikkforleggerprisen 2019 i klassen årets verk – klassisk/samtidsmusikk for «Symfoniske danser»
* Nominert til Musikkforleggerprisen 2020 i klassen årets verk – klassisk/samtidsmusikk for «Upon this handful of earth» (sammen med Aksel-Otto Bull)

Produksjon
----------

### Verkliste (utvalg)

* *Upon this handful of earth* (2017)
* *Ruth Maier* (2015)
* *Symfoniske Danser* (2014)
* *Supersize Girl* (2013)
* *Påske* (2012)
* *Nidarosmesse* (2010)
* *Jorden rundt på 80 dager* (2007)
* *Den fjerde nattevakt* (2005)
* *The Crystal Cabinet* (2003)
* *Frendelaus* (2003)
* *Bokken Lasson – sensibel suksess* (2000)
* *Sofies Verden* (1998)
* *...in the night before the town-crier begins to cry* (1994)
* *Initasjon* (1993)
* *Selene for orchestra* (1992)
* *Ho som ber god frukt* (1991)
* *Klaversonate* (1991)
* *Falketårnet* (1990)

### Diskografi

* Nordic Voices, *Fuge der Zeit* (2015)
* Kirkens Korskole Nøtterøy, *Sommerens Maria* (2015)
* De Unges Orkesterforbund, *Minuetto Libero* (2014)
* Guro Kleven Hagen, Sara Chen, Miriam Helms Ålien, Madelene Berg, Ann Hou Sæter, Christopher Tun Andersen, Victoria Putterman, Melinda Csenki, Sonoko Miriam Shimano Welde, *Nine Solos for Nine Violinists* (2012)
* Peter Herresthal, Bergen filharmoniske orkester, Peter Kates, *Catch Light* (2012)
* *Musical Forever 2* (2011)
* Dan Styffe, *Revisited* (2003)
* Steinar Hannevold, Bergen filharmoniske orkester, Dimitri Kitajenko, *Concerto for oboe and orchestra* (2001)
* Kyberia, *Navigations* (2000)
* Kringkastingsorkestret, *Bokken Lasson – sensible suksess (2000)*
* *Songs from Sophie's World* (1999)
* Øystein Wiik, *Too Many Mornings* 1991)

Referanser
----------

1. ↑   Store norske leksikon, Store norske leksikon-ID Gisle\_Kverndokk[Hentet fra Wikidata]
2. ↑
3. ↑  «Arkivert kopi». Arkivert fra originalen 5. januar 2010. Besøkt 8. juli 2016.
4. ↑
5. ↑
6. ↑
7. ↑
8. ↑
9. ↑
10. ↑  «Upon This Handful of Earth’ – How A Norwegian Composer-Writer Duo Transformed Complex Christian Philosophy Into An Opera With An Environmental Conscience» **(engelsk)**. operawire.com. 28. februar 2017.
11. ↑
12. ↑
13. ↑
14. ↑  «Kan bli tidenes yngste Spellemann-vinnere». 5. januar 2016. Besøkt 29. mai 2023.
15. ↑  «Vinnerne av Musikkforleggerprisen». *nopa.no*. 20. mars 2019. Besøkt 29. mai 2023.
16. ↑  «Musikkforleggerprisen 2019: Sigrid og Alan Walker kan gjøre storeslem». *ballade.no*. 29. januar 2019. Besøkt 29. mai 2023.
17. ↑  «Musikkforleggerprisen 2020». *disharmoni.no*. 26. februar 2020. Besøkt 29. mai 2023.

Eksterne lenker
---------------

* (en) Offisielt nettsted Rediger på Wikidata
* (en) Gisle Kverndokk på Internet Movie Database Rediger på Wikidata

* (da) Gisle Kverndokk på Filmdatabasen Rediger på Wikidata
* (en) Gisle Kverndokk på Discogs Rediger på Wikidata

* (en) Gisle Kverndokk på MusicBrainz Rediger på Wikidata
* (no) Medlem av Norsk Komponistforening
* (no) Verkliste fra NB Noter

|  |  |
| --- | --- |
| Oppslagsverk/autoritetsdata | Store norske leksikon **·** Deutsche Biographie **·** VIAF **·** GND **·** LCCN **·** ISNI **·** MusicBrainz **·** Discogs
 |